Met gesprekke oor deelname, aldan nie aan volgende jaar se OVK-verkiesings stewig aan die gang, het ek dit goed gedink om my mening oor die aangeleentheid te lug.
Sedert 1994 se eerste sirkusvertoning, het ek myself voorgeneem om nooit deel te neem aan hierdie verkiesings nie. Daardie standpunt staan vandag sterker as ooit.
Die algemene argument van deelnemers kan soos volg opgesom word: "Jy moet stem anders gaan jou stem vir die ANC."
Twak. As ek nie 'n kruisie in die ANC-blokkie trek nie, stem ek nie vir hulle nie…tensy stemmers self die geloofwaardigheid van hierdie verkiesings bevraagteken. In daardie geval is ek baie bly dat ek nie deelneem nie.
Onsin, as ek nie stem nie, mag ek juis kla omdat ek geen aandeel het in die daarstelling van hierdie stelsel nie. Buitendien, as belastingbetaler het ek elke reg om te kla wanneer my belastinggeld verkeerd aangewend word.
"Jy moet die ANC keer om 'n tweederde meerderheid te kry."
Snert. In '94 was die meeste mense maar alte tevrede met die geboorte van die sogenaamde reënboognasie, maar nou dat die werklikhede begin deurskyn, moet ek help keer? Dis julle draak, keer hom self.
"Jy moet stem sodat daar 'n sterk opposisie is wat die regerende party 'n bloedneus kan gee."
Bog. Die enigste manier vir die daarstelling van 'n sterk opposisie, is om miljoene swart stemmers se stemme te kry. Wanneer dit gebeur, moet selfs daardie opposisie-party die wil van sy ondersteuners tot uitvoer bring. 'n Sterk opposisie is dus nie veel anders as 'n tweede ANC nie.
Die sogenaamde vryheidsgesinde partye sal nie veel uitrig in die 2014-verkiesing nie. Een van hierdie partye sit reeds sedert '94 met parlementêre verteenwoordiging. Kon hulle binne-parlementêr 'n daadwerklike verskil teweegbring met betrekking tot iets soos 'n volkstaat? Hulle antwoord sal seker wees: 'Ja, Orania'. Daardie antwoord stel my geensins gerus nie.
Dan is daar die party wat in samewerking met 'n groep op Bakkiesblad gaan deelneem om aan die wêreld te wys dat die wil vir selfbeskikking sterk is. Die groot probleem hiermee is dat daardie wil nie baie sterk gaan lyk as slegs vyfduisend mense vir hulle stem nie. Mens kan nie die uitslae voorspel nie, maar sal dit nie groter skade aanrig aan ons uiteindelike doel nie? Selfbeskikking.
Elkeen moet maar vir homself besluit. My besluit is lankal reeds gemaak. Soos die Rebelle van 1914, rebelleer ek teen hierdie regime se verkiesings. Stem reg, bly weg!
9 thoughts on "Ek sien dit so!"
Gerrie Venter November 19, 2013 at 7:07 am
In 2009 se verkiesing het meer as 17 miljoen mense gestem. Daarvan het 11.5 miljoen vir die ANC gestem en al die ander partye saam (wit, swart en pienk) het maar 6.5 miljoen gehaal. Dus om te dink om die ANC by die stembus te klop of self skrik te maak is 'n onwerklike droom. Daar is net een weg. Ons moet almal die Volksraadsverkiesing volgende jaar steun en in groot getalle daaraan deelneem. 'n Groot getal kan dit vir ons moontlik maak om ons droom van 'n eie vrye volkstaat te verwesenlik. Dit is ons enigste opsie. Al die ander kanale is effektief toegestop.
DuP du Plessis November 19, 2013 at 1:36 pm
Ek dink ek kan met redelike sekerheid sê dat meeste van die argumente hierbo aangehaal, uit die monde van party-polities-ontspoorde Afrikaners gekom het. Ek is maar 'n baie swak (weer)voorspeller, maar kom ons kyk of hulle nuwe argumente nie dalk sal wees om ons te probeer oortuig dat "'n stem vir die Boere-volksraad is 'n stem vir geweld" gaan wees nie, en dan die EFF se geweld aan ons probeer toeskryf.
(Of dalk steeds aan 'Aparthate'.)
Deon November 19, 2013 at 3:50 pm
Kordaat Neelsie, ek verstaan jou standpunt. Self het ek nie sedert voor die 1994 oorgawe verkiesing gestem nie. Wat van 'n tasbare alternatief op stem dag? Beset die Voortrekker Monument terrein en hou 'n internasionale protesdag vir Volksvryheid waar die Volksraad die Volk en wereld toespreek? Of alle vryheidsgesindes dra oranje en bring plakkers oor Volksvryheid aan op hul voertuie? Of volksgenote word gevra om weg te bly en die wegbly stem word getel vir stemme vir vryheid? Of die wie stem word versoek om 'VV' op hul stem briewe te skryf vir 'Volks-Vryheid' en bedorwe briewe word getel vir volksvryheid saam met VF+ stemme? Of vryheidseise word by Westerse Ambassades afgelewer en videos hiervan op You Tube gelaai saam met moord statistieke? Of al die opsies word saam geimplimenteer?
DuP du Plessis November 19, 2013 at 4:33 pm
Nou praat jy, dis die taal wat hulle kan verstaan!
Neelsie, as ek vir Abel Malan reg opgesom het, sal hy dalk nog op Deon se voorstelle kan uitbrei ook, maar dit sal nogal organisasie verg en ondersteuning van die hele volk benodig. Dink jy nie dat die Vryburger hierin 'n groot rol kan speel en van nou af tot verkiesingstyd kan help om die volk in beweging te bring, om ons rug so styf te maak dat hulle ons nie verder kan ignoreer nie?
Die volksraad het nodig om al meer hul stem dik te maak, maar daarvoor het hulle 'n steeds groter wordende steun nodig. Daar is niks wat 'n klomp bobbejane meer die vrees op die lyf jaag, as wanneer hulle sien dat die leeu opstaan en sy naels begin strek nie.
Deon November 19, 2013 at 10:14 pm
Reg so DuP. Ek het vertroue in ons Volksraad en ons Hemelse Vader.
Kordaat Neelsie November 20, 2013 at 12:34 am
Baie dankie, menere. Ek dink hier is 'n paar goeie voorstelle uitgelig. Ek antwoord nou van my foon af sodat julle nie onder die indruk verkeer dat ek julle ignoreer nie, sodra ek by my rekenaar kan uitkom sal ek meer breedvoerig my mening lug. Tot dan nooi ek julle om gerus nog idees hier te plaas soos hulle deurkom. Boeregroete, Neelsie.
Kordaat Neelsie November 20, 2013 at 11:03 pm
Ek hou van jou idees. Jy is duidelik 'n denker. Ek sal ongelukkig nie kan deelneem aan die verkiesingsopsie nie aangesien ek nie geregistreer is nie, en ook nie sal registreer nie.
Ek sal met die redakteur gesels oor u voorstel om Die Vryburger te betrek by bewusmaking. Intussen sal ek my platform, Ek sien dit so, ook gebruik vir hierdie doel.
Deon November 20, 2013 at 11:27 pm
Ek is ook nie geregistreerd om te stem in Azanie nie. Maar daar sal weer 'n paar stemmers wees en die VV of Volks-Vryheid op stem brief is beter as om vir ANC – lite maw DP te stem.
Kordaat Neelsie November 21, 2013 at 7:33 am
Ek dink jou voorstel is goed, diegene wat reeds geregistreer is om te stem, kan hierdie opsie van jou gaan uitvoer.